CELEX: 61971CJ0033
Language: da
Date: 1972-05-03
Title: Domstolens Dom (Første Afdeling) af 3. maj 1972. # Wiebe de Haan mod Kommissionen for De Europæiske Fællesskaber. # Sag 33-71.

DOMSTOLENS DOM
   AF 3. MAJ 1972
   
      Wiebe de Haan
   
   
      mod Kommissionen for De europæiske Fællesskaber
   
   Sag 33/71
   Processprog: Fransk
   
   Angående:
   Godtgørelse af udgifterne i forbindelse med sagsøgerens flytning den 16. august 1968 fra Ispra til Bruxelles.
   Domskonklusion :
   Sagsøgte frifindes.
   Generaladvokatens forslag til afgørelse:
   Der bør gives de Haan medhold i hans påstand, således at den stiltiende afvisning af hans administrative klage ophæves, og Kommissionen dømmes til at godtgøre ham flytteudgifterne med 80000 BF.
   Sammendrag
   Tjenestemænd — flytning i tjenestens interesse — udgifter — godtgørelse — betingelser
   (Vedtægten for tjenestemand ved De europæiske Fællesskaber, bilag VII)
   Ifølge artikel 9 i tjenestemandsvedtægtens bilag VII skal der gives tjenestemændene godtgørelse for de faktiske og nødvendige udgifter i forbindelse med en flytning i tjenestens interesse.
   Selv om denne bestemmelse bør fortolkes udvidende for ikke at udelukke den tjenestemand, der i afventning af sin fastansættelse eller forflyttelse allerede har flyttet sin bopæl, er en sådan anvendelse imidlertid kun berettiget med henblik på at undgå, at tjenestemanden nødes til at afholde udgifterne af sin løn.